Transkript - Kayla

GOVORNIK 1: Profil stipendista DO-IT programa: Kayla, više od 30 godina, Centar za osobe s invaliditetom, mogućnosti, umrežavanje i tehnologiju (Disabilities, Opportunities, Internetworking, and Technology Center) Sveučilišta u Washingtonu, poznat i kao DO-IT, organizira programe za promicanje jednakog pristupa izazovnim postsrednjoškolskim programima i karijerama. Neki projekti rade izravno sa studentima, poput programa DO-IT Scholars (Stipendisti DO-IT-a). 
Ovaj video prikazuje stipendisticu DO-IT-a po imenu Kayla. 

KAYLA BROWN: Moje ime je Kayla i koordinatorica sam DO-IT programa. Također sam i bivša stipendistica. Bila sam stipendistica 2005. godine, a trenutačno radim sa studentima koji su u našem Scholars Programu. Imam oblik mišićne distrofije. Dakle, imam invalidska kolica jer su mi mišići slabi. Također imam i napade panike i anksioznost kao svoj nevidljivi invaliditet. Dok sam bila u srednjoj školi, stvarno sam tražila prilike za stjecanje novih iskustava, pronalaženje zajednice, izgradnju svojeg sustava podrške. Ja sam prva generacija studenta u obitelji tako da mi je stvarno trebala neka vanjska podrška da shvatim je li mi uopće moguće ići na fakultet jer se tada činilo nepremostivim doći do toga, čak i do odrasle dobi. Zapravo, jedna pomoćna nastavnica koja me je prilično dobro poznavala preporučila mi je da se prijavim na Scholars Program. I zapravo sam se prijavila dan prije roka. Jednostavno sam se odvažila. Pomislila sam, zašto se ne prijaviti, vidjeti što će se dogoditi.

Volim vlakove smrti (rolerkostere). I volim ići na vožnju brodom. I voljela bih jednog dana skočiti s padobranom. Stvarno uživam slušati tuđa gledišta, bilo da se radi o politici ili različitim hobijima, uvijek je zabavno doživjeti različite stvari. 

Ono što sam odmah primijetila kad sam započela Scholars Program, bilo je to što sam upoznavala mnogo različitih ljudi s različitim invaliditetima i učila kako izgleda zajednica u tom kontekstu. Nisam upoznala mnogo ljudi s invaliditetom koji su bili zainteresirani za odlazak na fakultet. Bilo je to zaista prvi put da sam se osjećala kao da me se gura iz moje zone udobnosti, prvi put da razmišljam o mnogim izazovnim dijelovima svojeg puta koji je preda mnom. Dugoročno, dobila sam mnogo podrške i ohrabrenja za prijavu na stipendije, prijavu za prakse, izradu životopisa. Postoji mnogo stvari za koje ne shvaćate da vam je potrebna podrška. I tako sam ja dobivala kontinuiranu podršku. Ta podrška ne završava ni nakon što krenete na fakultet. Dobivate podršku dokle god vam je potrebna. Mislim da je DO-IT utjecao na mnoge moje odluke o tome što želim studirati, čime se želim baviti jer mi je omogućio da iskusim različita područja. Tako sam se, na primjer, mogla umrežiti s članovima fakulteta na Sveučilištu u Washingtonu tijekom našeg programa ljetnog studija. U to vrijeme zaista me zanimala psihologija. I tako sam se sastala s profesoricom psihologije i malo razgovarala o tome. Ali, također sam mogla pohađati radionice i doživjeti iskustava u biologiji, STEM područjima i područjima za koje prije nisam imala interesa, poput web-dizajna. Kad sam se nakon srednje škole upisala na fakultet, shvatila sam da bi mi bilo bolje započeti na Community Collegeu umjesto da idem izravno na sveučilište. Mislim da je svaki student pomalo skeptičan što se tiče odlaska na fakultet. Čini se da je to jako velika stvar. I niste sigurni možete li u tome zapravo biti uspješni. I tako, sudjelovanje u programu s drugim studentima koji također imaju invaliditet i svi zajedno uče bilo je sjajno jer je moja razina samopouzdanja u tom trenutku jako narasla. Kad sam počela raditi za DO-IT, to me je natjeralo da shvatim da imam veliku želju zagovarati prava osoba s invaliditetom. I tako sam shvatila da bi socijalni rad mogao biti moj izbor zanimanja nakon što završim preddiplomski studij psihologije. I tako sam upisala socijalni rad. I povezala sam ga sa svojom strašću za radom s osobama s invaliditetom jer ja mogu pružiti ono što možda drugi ljudi ne mogu zato što imam invaliditet i znam kako je to. 
I tako, DO-IT zaista cijeni model vršnjaka mentora. Baš to utjecalo je na moje samopouzdanje i želju da nastavim raditi za DO-IT.

